b'\n_START_ARTICLE_\nAEL Limassol\n_START_PARAGRAPH_\nAthlitiki Enosi Lemesou (gr\xc5\xa1ko: \xce\x91\xce\xb8\xce\xbb\xce\xb7\xcf\x84\xce\xb9\xce\xba\xce\xae \xce\x88\xce\xbd\xcf\x89\xcf\x83\xce\xb7 \xce\x9b\xce\xb5\xce\xbc\xce\xb5\xcf\x83\xce\xbf\xcf\x8d) ali na kratko AEL je ciprski nogometni klub iz mesta Limassol. Ustanovljen je bil 4. oktobra 1930 in trenutno igra v 1. ciprski nogometni ligi._NEWLINE_AEL Limassol ima iz nacionalnih prvenstev 6 naslovov dr\xc5\xbeavnega prvaka in 2 naslova dr\xc5\xbeavnega podprvaka, 1 naslov prvaka 2. ciprske nogometne lige, 6 naslovov prvaka in 11 naslovov podprvaka dr\xc5\xbeavnega pokala, 4 naslove prvaka dr\xc5\xbeavnega superpokala in 3 naslove K. A. Severi pokala. V evropskih tekmovanjih pa je AEL-ov najbolj\xc5\xa1i rezultat nastop v Evropski ligi v sezoni 2012/13, potem, ko ga je v zadnjem krogu za uvrstitev v Ligo prvakov izlo\xc4\x8dil belgijski Anderlecht (2-1, 0-2). Tam je nato v skupini s francoskim Marseillom, tur\xc5\xa1kim Fenerbah\xc3\xa7ejem in nem\xc5\xa1ko Borussio M\xc3\xb6nchengladbach osvojil 4. mesto (1 zmaga, 1 remi, 4 porazi)._NEWLINE_Doma\xc4\x8di stadion AEL-a je Tsirio Stadium, ki sprejme 13.331 gledalcev. Barvi dresov sta rumena in modra.'